秋蝗歎
作者：周紫芝
朝代：宋

paragraphs: 驅車入秋原，懞懞盡禾黍。
田父刈且歌，笑言雜兒女。
路傍騎馬翁，下與田父語。
問言田家勞，云何樂如許。
父老仰天歎，懇款話心膂。
今年遭歲凶，夏旱連秋暑。
誰知勤餉婦，社甕蒭綠醑。
君看西來蝗，落地輒盖土。
入境不入田，食草不食秬。
老農亦何幸，此樂詎天與。
爲言相君賢，爲惠寔在汝。
羣兇滿江淮，殺氣自消阻。
微蟲初何知，仁者亦復與。
知公意在民，有穀寧忍咀。
勸爾但自歡，蝗來不須禦。